**Metodologie** **pentru finanțarea din fondurile Institutului Hasso Plattner a**

**Competiției interne pentru granturi individuale de cercetare științifică, creație artistică și performanță sportivă**

1. **SCOP**

Finanțarea din fondurile Institutului Hasso Plattner a **competiției interne pentru granturi individuale de cercetare științifică, creație artistică și performanță sportivă – ediția 2021** în vederea obținerii unor rezultate științifice de excelență reflectate în creșterea numărului de publicații cu înalt impact internațional (cotate Web of Science) și creșterea vizibilității naționale și internaționale în domeniul artistic și sportiv.

Prin finanțarea acestui tip de proiect se urmărește:

1. valorificarea rezultatelor științifice semnificative prin publicarea de către fiecare director de grant de cercetare, în calitate de autor principal sau autor unic, a cel puțin unui articol științific încadrat “document type” ca “article” sau “review” în reviste cotate Web of Science ([www.webofknowledge.com](http://www.webofknowledge.com/)) - Science Citation Index Expanded şi Social Sciences Citation Index – quartila 1 (Q1) sau quartila 2 (Q2), sau în reviste indexate Arts & Humanities Citation Index - cu o vechime de cel puțin 5 ani în Web of Science Core Collection. La un articol raportat, se consideră îndeplinite cerințele contractului pentru un singur autor.
2. obținerea de către directorii de grant din domeniul artistic de premii, distincții și nominalizări, individuale sau colective pentru realizarea și participarea cu proiecte artistice la manifestările, festivalurile și concursurile organizate la nivel național, internațional și internațional de vârf, din Lista CNFIS;
3. obținerea de către directorii de grant din domeniul sport, de performanțe sportive la nivel național și internațional: locul I la campionate la nivel național / universitar; locurile I, II, respectiv III, la competiții de nivel european; locurile I, II, III, IV, V, respectiv VI, la competiții de nivel mondial / Jocuri Mondiale Special Olympic / Jocuri Paralimpice/ Jocuri Olimpice (la categoria campionate se includ și competițiile oficiale asimilate campionatelor).

Pentru această competiție, bugetul anual maxim alocat este de 600.000 de lei.

1. **DOMENIUL DE APLICARE**

Pot aplica pentru obținerea grantului intern cadrele didactice și de cercetare ale ULBS cu îndeplinirea următoarelor condiții de eligibilitate:

* Directorul de grant este doctor în științe, angajat cu normă întreagă în ULBS;
* Directorul de grant îndeplinește, în mod cumulativ, punctajul minim din sistemul de raportare SIEPAS pe componenta științifică în ultimii 3 ani, corespunzător gradului didactic;
* Nu sunt eligibili directorii de granturi de cercetare care în competițiile interne anterioare nu și-au îndeplinit obligațiile contractuale;
* Un director de grant nu poate cumula mai mult de 3 granturi interne aflate în desfășurare.

1. **DEFINIŢII ŞI ABREVIERI**

***Definiții***

|  |  |
| --- | --- |
| **Termenul** | **Definiția** |
| Cerere de finanțare | Un document scris prin care solicitantul solicită fonduri de la ULBS pentru un proiect de cercetare / activitate de creație artistică / activitate sportivă. Cererea de finanțare trebuie să conțină atât elementele esențiale ale proiectului propus spre finanțare, cât și elemente care pledează în favoarea solicitantului. |
| Contractul de finanțare | Contractul de finanțare este contractul pe care ULBS îl încheie cu directorul de grant, care reglementează finanțarea activităților necesare pentru realizarea proiectului acceptat spre finanțare. |
| Directorul de grant | Persoana responsabilă de organizarea și supravegherea proiectului, pentru a asigura realizarea acestuia conform planificării, în limitele bugetului și conform specificațiilor stabilite în cererea de finanțare și a reglementărilor stabilite în contractul de finanțare. |
| Proiect | Modalitate de atingere a unui obiectiv al unui program, cu un scop propriu bine stabilit, care este prevăzut să se realizeze într-o perioadă determinată utilizând resursele alocate și căruia îi este atașat un set propriu de reguli, obiective și activități. |
| Raport de activitate | Document care prezintă obiectivul și rezultatele activităților desfășurate în cadrul unei lucrări de cercetare / activități artistice / activități sportive. |
| Rezultatele activităților de cercetare - dezvoltare | Prin rezultatele activităților de cercetare – dezvoltare se înțelege:   * documentații, studii, lucrări, planuri, scheme și altele asemenea; * brevete de invenție, certificate de înregistrare a desenelor și modelelor industriale și altele asemenea; * tehnologii, procedee, produse informatice, rețete, formule, metode și altele asemenea; * obiecte fizice și produse realizate în cadrul derulării contractului respectiv. |

***ABREVIERI***

|  |  |
| --- | --- |
| SCDI | Serviciul Cercetare, Dezvoltare, Inovare |
| ULBS | Universitatea „Lucian Blaga” din Sibiu |

1. **PROCEDURA**

* Durata maximă a unui proiect finanțat prin Competiția internă pentru granturi individuale de cercetare științifică, creație artistică și performanță sportivă este 36 luni, cu începere din ziua semnării contractului de finanțare.
* Cheltuielile din proiect vor fi realizate până la data de **30.09.2022**, fără a fi schimbată perioada de 36 luni stabilită prin contractul de finanțare privind îndeplinirea indicatorilor de proiect.
* Bugetul maxim al unui proiect este de **12.000** de lei. Sunt considerate cheltuieli eligibile:
  + cheltuieli de logistică (consumabile, reactivi, echipamente, cărți etc.)
  + cheltuieli de mobilități (vizite de documentare, participări la manifestări interne și internaționale, cheltuieli de transport, cazare, diurnă, taxe de participare, etc.).
  + cheltuieli cu servicii executate de terți (taxe de acces la infrastructura de cercetare a terților, cheltuieli poștale și pentru telecomunicații utilizate în mod direct în cadrul proiectului; cheltuieli de acces la arhive, biblioteci, publicații, baze de date și alte surse de informare; cheltuieli de publicare, cheltuieli de Open Access etc.).
* Competiția internă pentru granturi individuale de cercetare științifică, creație artistică și performanță sportivă se desfășoară anual conform următorului calendar:
  + **24 mai 2021** – lansarea competiției
  + **24 mai 2021 – 18 iunie 2021** - întocmirea propunerilor de proiecte de către cadrele didactice și de cercetare interesate și depunerea la SCDI
  + **21 iunie 2021 – 2 iulie 2021 –** evaluare propunerilor de proiect și stabilirea câștigătorilor
  + **12 iulie 2021 – 23 iulie 2021** – contractarea proiectelor
* Prorectorul responsabil cu cercetarea, inovarea și internaționalizarea și SCDI vor transmite informațiile relevante către toate facultățile ULBS.
* Cererea de finanțare (Anexa 1) se depune în format electronic și tipărit la SCDI, semnată de directorul de grant și înregistrată la Registratura ULBS.
* Acordarea finanțării se face pe baza unei evaluări de tip admis/respins, efectuată de către o comisie formată din Prorectorul cercetare, inovare și internaționalizare, șef Serviciu Cercetare, Dezvoltare, Inovare și un membru desemnat de Consiliul de Administrație al ULBS. Se declară admise pentru finanțare cererile care îndeplinesc toate criteriile de eligibilitate impuse. Pentru domeniul artistic și domeniul sportiv, se admit la finanțare maxim 2 proiecte/domeniu. Dacă numărul de propuneri și bugetul solicitat depășesc bugetul aprobat, selecția se va face în funcție de punctajul SIEPAS al directorului de grant, cumulat pe ultimii 3 ani calendaristici – componenta cercetare, pe baza datelor existente în rapoartele afișate pe site-ul ULBS.
* Aprobarea acordării grantului se face de către Consiliul de Administrație. Rezultatele evaluării cererilor de finanțare se vor publica pe pagina <http://cercetare.ulbsibiu.ro/>.
* Documentele de contractare (Contractul de finanțare și Anexele aferente) se depun la SCDI în format tipărit, în dublu exemplar (un exemplar pentru directorul de grant, un exemplar pentru ULBS). SCDI este responsabil cu înregistrarea contractelor la Registratura ULBS și obținerea semnăturilor instituționale.
* SCDI este responsabil cu monitorizarea rezultatelor competiției și păstrarea în bune condiții a documentelor de contractare și înregistrarea acestora într-o bază de date.
* Pentru implementarea proiectului finanțat, directorii de grant vor respecta reglementările privind realizarea achizițiilor de bunuri și servicii și decontarea cheltuielilor cu deplasările, impuse prin Procedura privind gestionarea proiectelor de cercetare.
* Pentru implementarea proiectului finanțat, directorii de grant vor respecta reglementările privind raportarea rezultatelor, în conformitate cu prevederile contractului de finanțare.
* Alte precizări:
  + Grantul se acordă o singură dată pentru un proiect de cercetare (articol publicat), proiect artistic (participare manifestare artistică), proiect sportiv (participare competiție sportivă).
  + Activitățile asumate în cererea de finanțare nu pot beneficia de finanțare din alte fonduri publice.
  + Directorul de grant poate raporta acest proiect în justificarea îndeplinirii standardelor la competițiile pe posturi didactice doar în cazul în care face dovada îndeplinirii tuturor obligațiilor asumate prin contractul de finanțare.
  + Orice rezultat apărut și raportat în urma cercetării finanțate va avea menționat la afiliere „Lucian Blaga” University of Sibiu și lucrarea va conține un Acknowledgement, cu expresia: **Project financed by Lucian Blaga University of Sibiu & Hasso Plattner Foundation research grants LBUS-IRG-2021-07.**
  + **Acest tip de grant nu se raportează în SIEPAS la indicatorii: Proiecte derulate** cu terții în evidența financiară a ULBS (I17) și Aplicații la competiții de cercetare (I18).

Contractul de finanțare și Anexele 1-5 la contractul de finanțare sunt parte componentă a prezentei metodologii.